รัฐบาลตั้งวอร์รูมน้ำ วางแผนบริหารจัดการน้ำทั้งระบบ พร้อม ยืนยัน ไม่มีพรรคเล็กถอนตัว เหตุไม่พอใจการจัดสรรตำแหน่งคณะกรรมาธิการ
รัฐบาลตั้งวอร์รูมน้ำ วางแผนบริหารจัดการน้ำทั้งระบบ พร้อม ยืนยัน ไม่มีพรรคเล็กถอนตัว เหตุไม่พอใจการจัดสรรตำแหน่งคณะกรรมาธิการ พลเอก ประวิตร วงษ์สุวรรณ รองนายกรัฐมนตรี กล่าวถึงการตั้งศูนย์บัญชาการเฉพาะกิจ หรือวอร์รูมน้ำว่า จะมีการตั้งแบบถาวร โดยมีตนเองเป็นประธานและให้สำนักงานทรัพยากรน้ำแห่งชาติ หรือ สนทช. เป็นผู้รับผิดชอบ ซึ่งวอร์รูมนี้จะตั้งอยู่ที่ สทนช. และเป็นการขยายการทำงานให้ทุกหน่วยงานเข้ามามีส่วนร่วม รายงานผลให้รับทราบถึงปริมาณน้ำในเขื่อนและแม่น้ำทั่วประเทศ เพื่อวางแผนบริหารจัดการน้ำให้เหมาะสม รองรับอุทกภัยและภัยแล้งรองนายกรัฐมนตรี กล่าวยืนยัน ไม่มีปัญหากับพรรคเล็กในการจัดสรรตำแหน่งกรรมาธิการและไม่มีพรรคเล็กถอนตัว ซึ่งเรื่องนี้ได้มีการพูดคุยทำความเข้าใจกันแล้ว ส่วนการเตรียมความพร้อมการอภิปรายทั่วไปโดยไม่ลงมติ กรณีถวายสัตย์ปฏิญาณไม่ครบถ้วน ตามมาตรา 152 นั้น พลเอก ประวิตร กล่าวว่า เป็นเรื่องของนายกรัฐมนตรี ไม่ต้องกำชับ ส.ส. ในการอภิปราย เพราะหากพูดเกินเลยไป เจ้าตัวผู้อภิปรายจะต้องรับผิดชอบเองส่วนที่มีการรณรงค์แก้ไขรัฐธรรมนูญในขณะนี้ พลเอก ประวิตร เห็นว่า ขณะนี้ยังไม่ใช่เวลาที่เหมาะสมในการแก้ไขรัฐธรรมนูญ ควรร่วมกันแก้ไขปัญหาน้ำท่วมก่อน ส่วนการที่พรรคประชาธิปัตย์เสนอให้มีการตั้งคณะกรรมาธิการวิสามัญศึกษาการแก้ไขรัฐธรรมนูญนั้น ทุกพรรคการเมืองก็มีความคิดเป็นของตนเอง ซึ่งการแก้ไขรัฐธรรมนูญจะต้องถามประชาชน เพราะรัฐธรรมนูญฉบับนี้มาจากลงประชามติของประชาชน